stanford-oval/wikipedia huggingface dataset:
Reiki
Historia

Yagon kylässä Etelä-Japanissa syntynyt Mikao Usui opiskeli kiinalaisen kosmologian viittä oppia. Hän omistautui parantamiseen liittyvien tietojen etsimiseen ja perehtyi buddhalaisten oppineiden johdolla erilaisiin meditaatiotekniikoihin. Vuoden 1922 maaliskuussa Usui väitti saavuttaneensa Kioton lähellä sijaitsevalla Kurama-vuorella 21 päivän pituisen paasto- ja miestiskelyvaiheen aikana syvällisen meditaatiokokemuksen, jonka aikana hän kertoi saaneensa yhteyden ”reikienergiaan”, sekä taidon vihkiä muita ihmisiä reikin ”kanaviksi”.
Mikao Usui suunnitteli reikimenetelmälle kolme eri tasoa eli astetta (japaniksi Shoden, Okuden ja Shinpiden), joista kolmas aste on opettaja-aste. Hän myös suunnitteli koulutukseen liittyvät initaatioprosessit, viritykset. Yksi Usuin 20 opettajaoppilaasta, lääkärin koulutuksen saanut Chujiro Hayashi, kehitti menetelmään erityiset niin sanotut käsien hoitoasennot erilaisten terveydellisten ongelmien hoitoa varten. Länteen reiki saapui Hayashin oppilaan Hawayo Takatan (1900–1980) mukana vuonna 1938, ja hänen opettajaoppilaansa levittivät sitä eteenpäin 1980-luvun alusta lähtien. Itse länsimaisen kasvatuksen saanut Takata muokkasi huomattavasti reikin opetusta länsimaisille ihmisille helpommin omaksuttavaan suuntaan. Nykyisin on olemassa Usui Shiki Ryoho -menetelmän lisäksi monia muunnoksia joiden sisältö saattaa huomattavastikin poiketa Usuin menetelmästä.lähde?
Takatan kanadalainen oppilas Wanja Elisabeth Twan toi reikimenetelmän Suomeen vuonna 1985. Ensimmäinen suomalainen reikiopettaja oli Aila Norlamo (1922–2000). Norlamo oli merkittävässä asemassa reikin leviämisessä Suomessa, hänellä oli yli sata opettajaoppilasta.
Menetelmä

Alun perin Usuin reiki oli perinteinen japanilainen, koko elämän ajan noudatettava elämäntapa, johon kuuluu sekä henkisten harjoitusten suorittaminen että omasta terveydestä huolehtiminen kitä eli "elämänenergiaa" kultivoimalla. Harjoituksissa käytetään useita keinoja, joita ovat hengitys, keskittyminen, mietiskely, kotodama (ääni), jumon (mantra), shirushi (symbolit) ja inzou (käsiasento, mudra).  Usui ei itse kutsunut sitä reikiksi. Usui-reikin japanilaiset seuraajat noudattavat tätä ki-kultivointia.
Henkilö, joka haluaa oppia käyttämään kitä toisten parantamiseen Kaukoidän perinteisten menetelmien mukaan, kuluttaa yleensä vuosia oppiakseen kin keräämistä, säilyttämistä ja johtamista.lähde? Hän käyttää omaa kitään ja joutuu hoidon jälkeen tekemään harjoituksia, joilla palauttaa oman ki-varastonsa.lähde? Usui väitti keksineensä, miten kitä johdetaan suoraan ”universaalista kistä” ravitsemaan ja vahvistamaan omaa tai muiden kehoa sekä miten toinen henkilö voidaan virittää ”ottamaan vastaan” ja ”johtamaan” kitä. Näin ihminen ei reikin oppien mukaan käytä omaa energiaansa vaan voi kitä ”johtaessaan” vahvistaa samalla omaa kitään. Tämä on reiki, joka poikkeaa perinteisestä ki-työskentelystä.lähde?
Alkaessaan reiki-istunnon ihmisen väitetäänkenen mukaan? ajatuksen voimalla avaavan itsensä ”universaalille kille” ja antavan sen virrata itseensä. Hän voi käyttää käsiään tai ajatustaan kohdistaakseen kin tiettyihin ruumiinosiin. Toisia hoidettaessa käytetään erilaisia tapoja johtaa kitä kehoon: sormia, käsiä, jalkoja, silmiä, hengitystä, ajatusta, ääntä jne. Käsiä käytettäessä hoito voi olla pelkkää käden päälle panemista (te-a-te) tai erilaisia perinteisiä hierontatapoja, kuten nipistely, taputus, puristelu ja hierominen.
Reikin opettajien mukaan hoitaja kokee usein reikiä antaessaan käsissään erilaisia tuntemuksia (hibiki). Näitä ovat lämpö, kylmyys, virtaus, pistely, heikko, vahva tai äkillinen kipu ja magneettinen vetovoima tai poistyöntäminen. Myös hoidettava voi kokea näitä hoidon kohteena olevassa ruumiinosassa.
Vaikutukset

Reikin kannattajat väittävät reikin vaikuttavan avaamalla kehon energiakanavia ja antamalla hoidettavalle lisää energiaa sekä tasapainottamalla kehon omaa energiaverkkoa.lähde?
Vaikutukset > Tutkimukset vaikutuksesta

Uskomushoidoista useissa teoksissaan kirjoittaneen yhdysvaltalaisen Jack Rason mukaan tieteellisissä tutkimuksissa on todettu, että reikihoidolla ei ole terveydellisiä vaikutuksia. Näissä tutkimuksissa reikihoitoa saaneiden terveys ei parantunut lumelääkettä saaneeseen vertailuryhmään verrattuna.
Reikihoitajien koulutus

Reikin harjoittamisen edellytys onkenen mukaan? opettajan oppilaalle suorittama energiakanavien aukaisu, jota kutsutaan ”harmonisoinniksi” tai ”viritykseksi” (japaniksi reiju).
Ensimmäisen asteen kurssilla opetetaan vähintään reikin historia ja periaatteet, ki-käsite, hengitys-, keskittymis- ja mietiskelytekniikat, oman kehon ja toisten ihmisten käsillä hoitaminen eli te-a-te, käsiasennot ja hibiki. Virityksiä on tavallisesti neljä, mutta tämä vaihtelee opettajasta riippuen. Toisen asteen kurssilla opetetaan shirushit ja kotodamat, opettajasta riippuen myös jumonit ja inzout. Jommallakummalla kurssilla opetetaan sairauksien paikantaminen (byosen reikan-ho). Kurssit opetetaan yleensä 2–3 päivän kuluessa. Kolmannen eli reikin opettaja-asteen opinnot kestävät perinteisessä reikiopetuksessa yleensä yhdestä useampaan vuoteen.lähde?
Tutkimus, kriittinen tarkastelu ja kritiikki > Tieteellinen tutkimus

Reiki-menetelmä perustuu oletetun kin tai "elämänvoiman" olemassaoloon. Tällaisia voimia ei ole havaittu tieteellisissä koeolosuhteissa.
Vuonna 2008 suoritettiin systemaattinen kirjallisuuskatsaus kliinisiin kokeisiin. Yhdeksän tutkimusta sopi asetettuihin kriteereihin: Tutkimuksen laatu mitattiin muunnetulla Jadad-asteikolla (engl. Jadad scale). Tutkimukset, jotka eivät käyttäneet satunnaisotantaa suljettiin pois. Suurimmassa osassa tutkimuksia metodologiassa oli virheitä: otokset olivat pieniä, tutkimusasetelma ja tulosten raportointi oli epätarkkaa. Suurin yksittäinen ongelma oli kontrolliryhmien puuttuminen, muun muassa plaseboilmiön erottamiseksi. Näin virheelliset koejärjestelyt ovat epäluotettavia ja tuottavat liioiteltuja tuloksia hoidoista, eikä näin ollen voida osoittaa, että reiki olisi sopiva hoitomuoto tai liitännäishoitomuoto mihinkään lääketieteelliseen vaivaan, tai että siitä olisi mitään hyötyä placebo-ilmiötä pitemmälle. Reikihoitojen placebo-tutkimus on osoittautunut haasteelliseksi, sillä realistisen placebon suunnittelu on vaikeaa.
Vuonna 2009 The Journal of Alternative and Complementary Medicine raportoi kattavassa katsauksessaan, että vakavat metodologiset ja raportointiongelmat reikihoitojen tutkimuksissa estävät johtopäätösten tekemisen hoitojen tehosta.
Tutkimus, kriittinen tarkastelu ja kritiikki > Turvallisuus ja tehokkuus

Amerikan syöpäyhdistys (American Cancer Society) on todennut reikiä ympäröivän tutkimuksen olevan heikosti suoritettua ja toteaakin: ”Nykyiset tieteelliset todisteet eivät tue väitteitä reikin kyvystä parantaa syöpiä tai muita sairauksia. Lisätutkimukset näyttänevät kuinka paljon, jos yhtään, reikihoidot parantavat potilaan hyvinvointia.” National Center for Complementary and Alternative Medicine tukee tätä tulkintaa muistuttaen että vaihtoehtoterapioiden "energiakenttiä" ei ole havaittu tieteellisillä metodeilla.
Reikihoitoja vaivaavat vaihtoehtohoitojen tyypilliset turvallisuusongelmat. Potilaiden pelätään karttavan tavanomaisia lääketieteellisiä hoitoja ja suosivan vaihtoehtoisia hoitoja, joiden teho on osoittamatta. Reikihoitojen antajat voivat rohkaista asiakkaitaan välttämään lääkäreitä vaivoihinsa koska reiki olisi riittävä hoito.
Tutkimus, kriittinen tarkastelu ja kritiikki > Sisäiset kiistat

Reikiä harjoitetaan ja opetetaan monella tavalla ja tämä on johtanut kiistoihin ryhmittymien välillä. Kiistaa on muun muassa reiki-energian luonteesta, kurssien hinnoittelusta, opetusmetodeista, symbolien salaisuudesta ja herkistäytymismetodeista (engl. attunement).
Aiheesta muualla

Kuvia tai muita tiedostoja aiheesta Reiki Wikimedia Commonsissa
Reiki Treatment and Hand Positions. (englanniksi)
Mikao Usuin Reiki ry.
Reiki ry
Reikin Historia
Reiki Symbolit (englanniksi)
Reikin Historia (englanniksi)
National Council Against Health Fraud article on reiki (englanniksi)
One version of the Reiki 'Attunement Process' (englanniksi)
Reiki – Skeptic's Dictionary (englanniksi)
Nature's Own Research Association – Researching healing energy (englanniksi)
Kreva

Kreva on historiallinen kylä Valko-Venäjän Smarhonin piirissä
Kreva (valkoven. Крэ́ва, liett.  Krėva) eli Krevo (ven. Крево, Krevo) on Valko-Venäjän luoteisosassa, Hrodnan alueen Smarhonin piirin eteläosissa sijaitseva kylä. Kreva on aiempaan linnaansa kytkeytyvien tapahtumien vuoksi merkittävä Liettuan suuriruhtinaskunnan ja Puolan kuningaskunnan yhteisen historian paikkakunta.
Krevan linnan raunioita Smarhonin piirin Krevan kylässä
Krevan linna ja Krevan unioni

Kivinen Krevan linna rakennettiin ilmeisesti suuriruhtinas Gediminasin kaudella (1316–1341). Sittemmin linna siirtyi hänen pojalleen Algirdasille. Vuonna 1382 Jogaila vangitutti Kęstutisin ja hänen poikansa Vytautasin; vankeja pidettiin Krevan linnassa. Nykyisin tämä vain noin 1,5 kilometrin päässä Liettuan rajalta Vilnan suunnalta Minskiin johtavalta valtatieltä M7 (E28) sijaitseva Krevan linna on raunioina.
Vuonna 1385 Krevan linnassa sovittiin suuriruhtinaskunnan ja tuolloin paljon pienemmän katolisen Puolan kuningaskunnan välisestä suhteesta. Tämä 14. elokuuta 1385 tehty sopimus tunnetaan Krevan unionina. Liittosopimus oli voimassa 400 vuotta eli aina 1700-luvun lopun Puolan jakoihin saakka. Unionisopimukseen liittyen Liettuan tuolloin noin 26-vuotias suuriruhtinas Jogaila kastettiin 15. helmikuuta 1386 Krakovassa, meni pian naimisiin Puolan kuninkaana toimineen, vasta 12-vuotiaan Jadwiga-tytön kanssa ja kruunattiin uudeksi Puolan kuninkaaksi. Jogaila muutti Puolaan. Tästä alkoi Puolan Jagellojen -kuningassuku; Jogailan nimi puolalaiskuninkaana oli Vladislav II Jagello. Krevan sopimuksen seurauksena myös Liettua kääntyi katoliseen kristinuskoon.
Aiheesta muualla

Kuvia tai muita tiedostoja aiheesta Kreva Wikimedia Commonsissa
Krevan unionin sopimus  14. elokuuta 1385
Krevan linnanraunioita
The Kreutzer Sonata

| The Kreutzer Sonata |
| --- | --- |
Ohjaaja:  Herbert Brenon
Käsikirjoittaja:  Herbert Brenon
Perustuu:  Leo Tolstoin pienoisromaaniin Jacob Gordinin näytelmään
Tuottaja:  William Fox
Kuvaaja:  Phil Rosen
Pääosat:  Nance O’Neil Theda Bara William E. Shay
Valmistustiedot
Valmistusmaa:  Yhdysvallat
Tuotantoyhtiö:  Fox Film Corporation
Levittäjä:  Fox Film Corporation
Ensi-ilta:  1. maaliskuuta 1915
Kesto:  50 minuuttia
Alkuperäiskieli:  mykkä (välitekstit englanniksi)
Aiheesta muualla
IMDb 
AllMovie
Infobox OKNimi-testi OK: 
The Kreutzer Sonata (myös ilman artikkelia Kreutzer Sonata; Isossa-Britanniassa nimike Sonata) on Herbert Brenonin ohjaama ja käsikirjoittama yhdysvaltalainen mykkä draamaelokuva vuodelta 1915. Elokuvan pääosissa ovat Nance O’Neil, Theda Bara ja William E. Shay.
The Kreutzer Sonata perustuu Jacob Gordinin samannimiseen näytelmään, joka taas perustuu Leo Tolstoin pienoisromaaniin Kreutzersonaatti (1890), joka taas on saanut nimensä Ludwig van Beethovenin sävellyksestä Kreutzer-sonaatti. Näytelmän ja pienoisromaanin pohjalta Herbert Brenon laati elokuvan käsikirjoituksen. Elokuva kuvattiin sen tuotanto- ja jakeluyhtiön Fox Filmin studioilla New Jerseyn Fort Leessä.
The Kreutzer Sonatan ensi-ilta oli kaksi kuukautta Frank Powellin elokuvan A Fool There Was jälkeen, jossa Theda Bara oli näytellyt ensimmäisen femme fatale -roolinsa. Bara oli myöhemmin sanonut, ettei nautinnut sen kuvauksista ja oli tyytymätön, kun Fox oli kiinnittänyt hänet toiseenkin vamppirooliin. Hän sai kuitenkin kriitikoilta roolisuorituksestaan myönteiset arvostelut.  The Kreutzer Sonata oli Yhdysvalloissa yleisömenestys. Elokuvan oletetaan olevan kadonnut.
Juoni

The Kreutzer Sonata kertoo nuoren venäläisen ortodoksijuutalaistytön Miriam Friedlanderin elämästä. Miriamilla on epäonninen rakkaussuhde, jota uhkaa häpeä avioliiton ulkopuolella syntyneestä lapsesta. Miriamin isä taivuttaa nuorta muusikkoa Gregor Randoria avioliittoon Miriamin kanssa. Friedlander saa miehen suostumaan rahalla, ja myöhemmin tuore aviopari muuttaa Yhdysvaltoihin, jonne tulee myös Miriamin perhe, muun muassa myös hänen Celia-pikkusisarensa. Celian ja Gregorin välille kehittyy rakkaussuhde, ja vaikka he yrittävät salata sen kunnolla, se palajastuu Miriamille. Pitkään kärsinyt Miriam lopulta menettää järkensä ja surmaa häijyn sisarensa, petollisen aviomiehensä ja lopuksi itsensä.
Näyttelijät

| 0 | 1 | 2 |
| --- | --- | --- |
|  Nance O’Neil  | … |  Miriam Friedlander   |
|  Theda Bara  | … |  Celia Friedlander   |
|  William E. Shay  | … |  Gregor Randor   |
|  Henry Bergman  | … |  Raphael Friedlander   |
|  Maude Turner Gordon  | … |  Rebecca Friedlander   |
|  Mrs. Allen Walker  | … |  Natasha   |
|  John Daly Murphy  | … |  Sam Friedlander   |
|  Mimi Yvonne  | … |  David Randor   |
|  Sidney Cushing  | … |  G. Belushoff   |
|  Anne Sutherland  | … |  Olga Belushoff   |
|  Rhea Van Ole  | … |  sisäkkö   |
Aiheesta muualla

The Kreutzer Sonata Internet Movie Databasessa (englanniksi)
The Kreutzer Sonata AllMoviessa. (englanniksi)
The Kreutzer Sonata Silent Eran sivustolla (englanniksi)
Hannu Krankka

| Hannu Krankka> Henkilötiedot |
| --- | --- |
Kuollut: noin 1630 Liminka
Kansalaisuus:  suomalainen
Ammatti:  talonpoika
Hannu Krankka (Hans Kranck) oli Limingasta kotoisin ollut nuijasodan kapinallispäällikkö. Krankan syntymävuotta ei tarkkaan tiedetä. Krankan isä oli kuitenkin lohivouti, nimismies ja voudin sijainen Eerik Pietarinpoika (k. 1579). Krankan koti sijaitsi Limingan Alapään kylässä ja talo oli täyden manttaalin tila eli pitäjän suurimpia. Eerik Pietarinpoika otti osaa lukuisiin rajakahakoihin Venäjää vastaan ja Hannu lähti kulkemaan isänsä viitoittamaa tietä.lähde?
Nuijasota

Vuoden 1595 alkanut nuijasota veti mukaan myös liminkalaiset: linnaleirin pelko, ankara verotus ja katolisuuslähde tarkemmin? ajoivat sotaan talonpojat, jotka kokivat vapautensa olevan uhattuna ja vastustivat linnaleiriä. Tammikuun lopulla vuonna 1597 Limingan, Iin ja Kemin talonpojat valitsivat johtajakseen Hannu Krankan. Krankan johtamia talonpoikia oli enimmillään noin 3 000. Heitä vastassa olivat Suomen käskynhaltijan Klaus Flemingin joukot. Ensimmäinen yhteenotto tapahtui Kokkolan Tarharannan niityllä Flemingin voudin Abraham Melkiorinpojan johtaman osaston kanssa. Krankka varasti kahakassa Abraham Melkiorinpojan susiturkin. Abraham Melkiorinpoika jäi pian tämän jälkeen kiinni Kruunupyyssä ja toimitettiin Tukholmaan, jossa hänet myöhemmin mestattiin. Saatuaan tiedon Pohjanmaan kansannoususta Klaus Fleming lähetti 1 500 miehen koulutetut ratsujoukkonsa Pohjanmaalle nujertamaan Hannu Krankan talonpoikaisjoukot. Santavuoren taistelussa 24. helmikuuta 1597 kaatui noin 1 000 talonpoikaa ja 500 joutui vangiksi, joukossa Hannu Krankka. Krankka vietiin Turun linnaan. Klaus Flemingin kuoltua pian edellisen jälkeen ja Kaarle-herttuan vallatessa Turun syyskuussa 1597 Krankka vapautui.lähde?
Sodan jälkeen

Eversti Krankka kirjoitti sotakokemuksistaan ruotsinkielisen kertomuksen, joka on säilynyt arvokkaana dokumenttina sodasta. Hänen kuitenkin epäillään olleen äidinkieleltään suomalainen. Kaarle-herttua palkitsi Krankan muun muassa verovapaudella, hänestä tehtiin Limingan nimismies ja Pohjanmaan lohivouti vuonna 1600. Krankka oli valtiopäivämiehenä vuonna 1600 ja Kustaa II Adolfin kruunajaisvaltiopäivillä vuonna 1617. Kaarle IX kävi tervehtimässä häntä Limingan Krankkalassa 1602, ja Kustaa II Adolf kenties tapasi hänet 1614 Limingassa pistäytyessään. Hannu Krankka kuoli vuoden 1630 paikkeilla.lähde?
Patsas

Kuvanveistäjä Niilo Rikulan vuonna 2005 valmistunut Hannu Krankan pronssipatsas sijaitsee Limingan kirkonkylällä Tupoksentien varrella.
Aiheesta muualla

Lisää luettavaa aiheesta Hannu Krankka on Wikiaineistossa
Santeri Ivalo: Wanhan partiomiehen unelma, Helsinki: Kustannusosakeyhtiö Kirja 1917.
Liminka
| --- | --- |
Kylät ja alueet:  Ala-Temmes  Heinijärvi  Kedonperä  Ketunmaa  Lapinkangas  Limingan kirkonkylä  Rantakylä  Tikkaperä  Tupos  Virkkula 
Vesistöt:  Liminganjoki  Liminganjärvi  Temmesjoki  Ängeslevänjoki  Valkiaisjärvi 
Muuta Liminkaan liittyvää:  Escurial  Hannu Krankka  Kirkko  Jäähalli  Liminganlahti  Limingan lakeus  Limingan musiikkiviikot  Liminganportti  Linnukkapatsas  Museoalue  Rantakylän kappeli  Rautatieasema 
| --- | --- |
Auktoriteettitunnisteet: Henkilöt :  Kansallisbiografia
Hans Krieger

Hans Ernst Krieger (19. toukokuuta 1929 Landenberg – 11. kesäkuuta 2005 Lemgo) oli saksalainen kemisti ja professori. Hän toimi 1964–1991 Oulun yliopistossa orgaanisen kemian professorina.
Elämä ja ura

Hans Krieger opiskeli kemiaa Kölnin yliopistossa ja valmistui sieltä maisteriksi 1955. Sen jälkeen hän aloitti jatko-opinnot ja väitöskirjan tekemisen professori Kurt Alderin ohjauksessa. Krieger väitteli tohtoriksi 1958.
Valmistumisen jälkeen Krieger muutti Suomeen. Hän työskenteli aluksi 1959–1962 Lääke Oy:n laboratoriossa. Lääke Oy oli turkulaisen Farmos Oy:n tytäryhtiö. Alun perin Farmos Oy toimi (v:sta 1946) nimellä Lääke Oy, mutta vuonna 1958 yhtiön nimi vaihdettiin Farmos Oy:ksi ja nimeä Lääke Oy käytettiin sen tytäryhtiössä. Kemistinä Krieger patentoi 1960-luvun alkupuoliskolla menetelmän, jonka avulla voi valmistaa bisyklisiä aminoketoneja.
Vuodesta 1962 Krieger oli tutkijana ja opettajana Oulun yliopistossa. Hänet nimitettiin Oulun yliopiston orgaanisen kemian professoriksi vuonna 1964. Hän oli yliopistossaan ensimmäinen orgaanisen kemian professuurin haltija. Professori Kriegerin opastuksella orgaanisen kemian opintoja Oulussa suoritti muun muassa tuleva Jyväskylän yliopiston orgaanisen kemian professori Petri Pihko, joka toimi Oulun yliopistossa tutkimusassistenttina vuosina 1990–1991.
Krieger jäi virastaan eläkkeelle 1991. Hänen seuraajakseen nimitettiin 1992 Ari Koskinen. Jäätyään eläkkeelle Krieger palasi takaisin Saksaan, jossa hän vietti viimeiset vuotensa. Hän kuoli 86-vuotiaana Lemgon kaupungissa, Nordrhein-Westfalenin osavaltiossa 11. kesäkuuta 2005.
Julkaisut

Professori Krieger julkaisi useita tieteellisiä artikkeleita kemian alan julkaisuissa. Hän julkaisi Arto Arstilan ja Lasse Koskenniskan kanssa myös lyhyen kirjasen Aminomethylierung von Camphen.
Hans Krieger, Arto Arstila, Lasse Koskenniska: Aminomethylierung von Camphen. Oulun yliopisto: Kemian laitos, 1983. ISBN 9789514214967
Kovaa peliä Pohjolassa

| Kovaa peliä Pohjolassa |
| --- | --- |
 Elokuvan juliste.
Ohjaaja:  Toivo Särkkä
Käsikirjoittaja:  Erkki Koivusalo Usko Kemppi
Tuottaja:  T. J. Särkkä
Säveltäjä:  Harry Bergström
Pääosat:  Tauno Palo Teija Sopanen Kaarlo Halttunen Hannes Häyrinen
Valmistustiedot
Valmistusmaa:  Suomi
Tuotantoyhtiö:  Suomen Filmiteollisuus
Ensi-ilta:  27. helmikuuta 1959
Kesto:  100 minuuttia
Alkuperäiskieli:  suomi
Aiheesta muualla
IMDb
Elonet
Infobox OKNimi-testi OK: 
Kovaa peliä Pohjolassa (Hårt spel i Norden) on suomalainen mustavalkoinen jännityskomedia vuodelta 1959. Tauno Palo teki elokuvassa kaksoisroolin. Naispääosassa on aikansa suosittu televisiokuuluttaja Teija Sopanen. Juoni kulkee täytekyniin piilotettujen atomisalaisuuksien ympärillä. Kovaa peliä Pohjolassa kuvattiin Helsingissä syksyllä 1958. Televisiossa se nähtiin ensi kerran 27. syyskuuta 1966. Elokuva on julkaistu DVD:nä (DVD-5, tekstitys: suomi heikkokuuloisille, ruotsi, kuvasuhde 4:3).
Henkilöt

| 0 | 1 | 2 |
| --- | --- | --- |
|  Tauno Palo  | … |  Kari Kivi / johtaja Max Östermalm   |
|  Teija Sopanen  | … |  Lea Westerholm   |
|  Kaarlo Halttunen  | … |  konsuli Hansen   |
|  Hannes Häyrinen  | … |  Kalle Lehtonen   |
|  Arvo Lehesmaa  | … |  Rafu Adler   |
|  Heikki Savolainen  | … |  hovimestari Rantanen   |
|  Anja Hatakka  | … |  Östermalmin sisäkkö   |
|  Gunvor Sandkvist  | … |  Lilly Linden   |
|  Eino Kaipainen  | … |  komisario Holopainen   |
|  Rauha Rentola  | … |  huoltoaseman kassaneiti   |
|  Oke Tuuri  | … |  Arpinaama, "hovimestari Tarjola"   |
|  Matti Lehtelä  | … |  Hansenin kätyri   |
|  Leo Jokela  | … |  Hansenin 2.kätyri   |
|  Hannes Veivo  | … |  Hansenin 3.kätyri   |
Juoni > Vaihtokauppa

Suomesta toisen maailmansodan jälkeen Etelä-Amerikkaan paennut Kari Kivi palaa vanhaan kotimaahansa Wellamo-laivalla. Ennen maihinnousua hän nappaa oudon pakkauksen, jonka joku on yrittänyt piilottaa laivan kylkeen kiinnitetyn köyden päähän. Kivi sujauttaa kynät muitta mutkitta taskuunsa autuaan tietämättömänä niiden sisällöstä, joka kiinnostaa jopa suurvaltoja. Helsingissä Kivi saa työpaikan vanhan aseveljensä Kalle Lehtosen huoltoasemalta. Hän antaa lahjaksi Lehtoselle toisen täytekynistä. Eräänä päivänä huoltoasemalla asioi hienolla autollaan johtaja Max Östermalm, joka on kovasti Kiven näköinen. Östermalmin seurassa on hänen rakastajattarensa Lilly Linden. Johtaja Östermalmilla on ongelma; hänellä on mennyt sukset ristiin entisen rikoskumppaninsa konsuli Hansenin kanssa ja Hansen yrittää saada Östermalmin hengiltä. Jonkin ajan kuluttua Östermalm tarjoaa Kivelle neljää miljoonaa markkaa salamyhkäisessä tapaamisessa eräässä hotellissa jotta Kivi esiintyisi viikon Östermalmina kenenkään tietämättä asiasta. Kivi suostuu.
Juoni > Kurvit ja vaarat

Konsuli Hansenin sihteerin, Lea Westerholmin isä on juuri kuollut. Hansen väittää Lealle kyseessä olleen murhan, jonka takana on Östermalm. Hansen lähettää Lean houkutuslinnuksi Östermalmina esiintyvän Kiven luokse. Lea laittaa nukutusainetta Kiven juomaan, mutta käykin niin että hovimestari Rantanen (joka ei vielä tiedä Östermalmin olevan Kivi ja Östermalmin piiloutuneen rantavajaan) juo drinkin ja joutuu sairaalaan. Lea yrittää sen jälkeen vielä ampua Kiven, mutta päätyy makuulleen lattialle ja antautuu Kiven kiihkeään suudelmaan. Kivi vakuuttaa syyttömyyttään Lean isän kuolemaan ja pian Lea ja Kivi ovat samalla puolella.
Kiven luo tulee vierailulle Östermalmin juonitteleva serkku, originelli tiedemies Rafu Adler. Kivi antaa ”serkulleen” rahaa suvun kartanolla pidettäviä vuosittaisia hirvijuhlia varten. Max ja Rafu ovat toistensa lähimpiä elossa olevia sukulaisia. Rafu sattuu vehkeilemään Hansenin kanssa ja kehottaa Hansenia järjestämään oman miehensä tuuraamaan sairaalassa olevaa hovimestaria. Jälleen tarkoitus on tappaa Kivi, mutta tämä aavistaa juonen.
Seuraavan kerran Östermalmina esiintyvä Kivi yritetään tappaa Hansenin järjestämillä kutsuilla. Myös Lea on mukana pippaloissa. Kallen avulla Lea ja Kivi onnistuvat pakenemaan paikalta. Loppuillan Lea, Kivi ja Kalle viettävät Östermalmin asunnolla. Seuraavat kohtaukset ovat Rafun asunnolla, jonne Kivi saapuu hirvijuhliin – mutta pari päivää ennenaikaisesti. Tällä välin sairaalasta päässyt hovimestari Rantanen käy tapaamassa oikeaa Östermalmia rantavajassa. Östermalm käskee Rantasta hankkimaan hänelle menolipun ulkomaille. Rantasta on seurannut Hansenin kätyri, joka surmaa Östermalmin heti Rantasen lähdettyä. Hansen saa tätä kautta selville, että Östermalmin tilalla onkin ollut toinen mies. Rafun luona oleva Lilly Linden saa myös tietää asiasta. Hän pelehtii ensin Kiven kanssa ja sen jälkeen uhkaa Kiveä aseella, jos tämä seuraa häntä.
Juoni > Peli kovenee

Hansen soittaa poliisille ja valehtelee Kari Kiven surmanneen Östermalmin. Kivi onnistuu välttämään pidätyksen Östermalmin kotiovella. Talosta hän löytää Rantasen, joka on kolkattu ja jolta on viety salkku, jossa himotut täytekynät ovat. Rantanen johdattaa Kiven Hansenin jäljille satamaan. Hansen miehineen yrittää paeta maasta veneellä, hän on kaapannut mukaansa Lean ja myös Lilly on veneessä. Rafu ilmestyy paikalle ja uhkaa viedä täytekyniin kätketyt mikrofilmit mukanaan pikaveneellä. Hän lukitsee Hansenin miehineen kajuuttaan ja pakenee. Kivi on ujuttautunut veneeseen ja hälyttää poliisit satamaan. Samalla hän pelastaa Lean syliinsä. Rafu on vielä vapaalla jalalla, mutta katkeroitunut Lilly ampuu hänet veneessä.
Loppukohtaus tapahtuu Östermalmin asunnolla, jonka Kivi on perinyt johtajan muun omaisuuden mukana. Paikalla on Lean, Kiven ja Kallen lisäksi poliisi. Maljain noston lomassa löytyvät osapuolten taskuista puuttuvat täytekynät mikrofilmeineen.